การปรับตัวของ KTC
บัตรกรุงไทยหรือเคทีซีเมื่อวันศุกร์ทำ All time high
8 เม.ย. 2562

ลูบคมตลาดทุน : ธนะชัย ณ นคร
บัตรกรุงไทยหรือเคทีซีเมื่อวันศุกร์ทำ All time high
ราคาปิดของเคทีซีอยู่ที่ 38.25 บาท บวก 2.50 บาท เปลี่ยนแปลง +6.93% มูลค่าการซื้อขายกว่า 1,023 ล้านบาทหรือมากเป็นอันดับสองของวันนั้น
หุ้นเคทีซีไม่ใช่ว่าอยู่ดี ๆ ก็เพิ่งวิ่งขึ้นมา
หากย้อนหลังไปสัก 15 วันทำการหุ้นเคทีซีวิ่งขึ้นมาตลอดหรือจากต่ำกว่า 30 บาท ล่าสุดมาที่ 38.25 บาท
เพียงแต่ว่าราคาปิด ณ วันนั้น ๆ (ในช่วง 15 วันทำการ) จะบวกระหว่าง 0.25–1.50 บาท
และบางวันจะปิดเท่ากับวันก่อนหน้า
ปัจจัยบวกที่หนุนหุ้นเคทีซีมาจาก  2-3 ประเด็น
1.แผนงานของเคทีซี
2.การที่คุณระเฑียร ศรีมงคล มีโอกาสที่จะได้รับตำแหน่งประธานเจ้าหน้าที่บริหารต่อไป
และ 3. หุ้นจะขึ้นเครื่องหมาย XD (ผู้ซื้อหุ้นไม่มีสิทธิในเงินปันผล) ในวันที่ 12 เม.ย.นี้เพื่อจ่ายเงินปันผล 0.82 บาทต่อหุ้น (30 เม.ย.62)
ปัจจัยที่ดูจะมีน้ำหนักมากสุดคือแผนงานของเคทีซี
เคทีซีเพิ่งประชุมเมื่อวันศุกร์ที่ผานมา
ในวันนั้นผู้บริหารเคทีซีบอกแผนงานในช่วง 5-7 ปีข้างหน้ากำไรจะถึง 1  หมื่นล้านบาท
หรือเติบโตเฉลี่ยปีละ 10% ใครที่ติดตามหรือถือหุ้นเคทีซีอยู่จะทราบกันดี
นั่นคือเคทีซีมักจะตั้งเป้าหมายเติบโตแบบอนุรักษนิยมหรือ Conservative ไว้ก่อนตั้งแบบต่ำ ๆ และเป็นแบบนี้มาทุก ๆ ปีนับตั้งแต่ที่คุณระเฑียรเข้ามาบริหารงาน
ทว่าผลประกอบการที่ออกมามักจะเซอร์ไพรส์นักลงทุน
กำไรเติบโตมากกว่า 30% มาหลายปี
เคทีซีเป็นแบรนด์และเป็นองค์กรที่ปรับตัวรับมือกับ Disruption ที่ดีมาก ๆ
พวกเขาไม่ได้ทำตัวเป็น “แมวอ้วน” นอนกินดอกเบี้ยจากบัตรเครดิตและสินเชื่อบุคคล
ในทางกลับกันพยายามหาโอกาสสร้างความท้าทายใหม่ ๆ ให้กับตนเองด้วยการเพิ่มผลิตภัณฑ์การเงินใหม่ ๆ เข้ามาอยู่ตลอดเวลา เช่น พิโกฯและนาโนไฟแนนซ์
รวมถึงธุรกิจอี-วอลเล็ทหรือการชำระเงินผ่านระบบอิเล็กทรอนิกส์
นั่นจึงเป็นที่มาของคำตอบว่าทำไมเคทีซีถึงมีอัตรากำไรเติบโตระดับสูงมาโดยตลอด
ล่าสุดแม้ว่าเคทีซีจะตั้งเป้าหมายว่ากำไรจะสู่ระดับ 1 หมื่นล้านบาทในปี 2569
แต่นักลงทุนหลาย ๆ คนมั่นใจว่าเป้าหมายที่เคทีซีกำหนดออกมาไม่ได้ล่องลอยและเพ้อเจ้อเหมือนกับหุ้นหลาย ๆ ตัวแน่นอน
ในทางกลับกันเคทีซีอาจจะทำได้ดีกว่านั้นหรืออาจจะมีกำไรแตะ 1 หมื่นล้านบาทก่อนกำหนดแน่นอน
เผลอ ๆ อาจใช้เวลาภายใน 5 ปีข้างหน้าก็ได้
หลังแผนงานของเคทีซีออกมา
มีโบรกฯ เช่น บล.บัวหลวงเพิ่มราคาเป้าหมายเคทีซีทันทีเป็น 46 บาท
ราคาเป้าหมายนี้เขาอ้างอิง P/BV ที่ 5.3 เท่าและ P/E 20 เท่า
ปัจจุบันหุ้นเคทีซีมีการซื้อขายที่ระดับ P/E อยู่ 19.20 เท่า (ณ ราคาปิด 38.25 บาท)
อีกปัจจัยที่ทำให้หุ้นเคทีซีวิ่งขึ้นมาร้อนแรงคือเมื่อมีข่าวว่าบอร์ดของเคทีซีน่าจะให้คุณระเฑียรรับตำแหน่งซีอีโอต่อไปหลังจากจะต้องเกษียณในปลายเดือนพฤศจิกายนนี้
ปฏิเสธไม่ได้ว่านับจากคุณระเฑียรเข้ามาที่เคทีซี
เคทีซีมีผลประกอบการเติบโตดีมาก
มี level  มีขั้นบันไดที่ไต่ขึ้นไปได้เรื่อย ๆ ไม่รู้จบ
การได้ระเฑียรบริหารงานต่อไปทำให้นักลงทุนมีความเชื่อมั่นว่าผลประกอบการของเคทีซีจะเติบใหญ่ต่อไป
และไม่มีที่สิ้นสุด